b'\n_START_ARTICLE_\nJukka Vastaranta\n_START_PARAGRAPH_\nJukka Vastaranta (s. 29. maaliskuuta 1984 Tampere) on suomalainen maantie- ja maastopy\xc3\xb6r\xc3\xa4ilij\xc3\xa4. Kes\xc3\xa4kuussa 2011 Vastaranta oli maastopy\xc3\xb6r\xc3\xa4ilyn maratonmatkan EM-kilpailuissa toinen._NEWLINE_Junioritasolla Vastaranta voitti maastopy\xc3\xb6r\xc3\xa4ilyn EM-kultaa vuonna 2001 ja maantieajon MM-hopeaa vuonna 2002._NEWLINE_Vastaranta edusti aiemmin hollantilaista Rabobank-tallia, mutta siirtyi kaudeksi 2007 belgialaiseen Continental-tason Jartazi-Promo Fashion -talliin. H\xc3\xa4n on osallistunut muun muassa Espanjan ymp\xc3\xa4riajoon vuonna 2005 ja voittanut 144 kilometrin mittaisen Bryssel-Opwijk-maantieajokilpailun Belgiassa vuonna 2003.\n_START_SECTION_\nUra\n_START_PARAGRAPH_\nNuorempana py\xc3\xb6r\xc3\xa4ilyn lis\xc3\xa4ksi maastohiihtoa harrastanut Vastaranta on vuoden 2004 Suomen aika-ajomestari. H\xc3\xa4n kilpaili menestyksekk\xc3\xa4\xc3\xa4sti maastopy\xc3\xb6r\xc3\xa4ilij\xc3\xa4n\xc3\xa4 ennen siirtymist\xc3\xa4\xc3\xa4n maantielle. H\xc3\xa4n on voittanut maastopy\xc3\xb6r\xc3\xa4ilyss\xc3\xa4 muun muassa junioreiden EM-kultaa vuonna 2001 Saksan Sankt Wendeliss\xc3\xa4 ja tarjosi Suomessa kovan vastuksen lajin k\xc3\xa4rkimiehille jo juniori-ik\xc3\xa4isen\xc3\xa4._NEWLINE_Vastaranta voitti vuonna 2005 kolmannen etapin Ster Elektrotoer -kilpailussa. Samana vuonna h\xc3\xa4n oli kolmas Luxemburgin ymp\xc3\xa4riajon kokonaiskilpailussa sijoituttuaan nelj\xc3\xa4nneksi toisella ja toiseksi viidennell\xc3\xa4 etapilla. Lis\xc3\xa4ksi h\xc3\xa4n oli yhdeks\xc3\xa4s Grote Scheldeprijs- ja International UNIQA Classic -kilpailuissa. Helmikuussa 2007 Vastaranta oli kahdeksas Etoile des Besseges -etappikilpailussa._NEWLINE_Vuonna 2008 Vastaranta teki paluun maastopy\xc3\xb6r\xc3\xa4ilyyn Brink\xe2\x80\x93Ten Tusscher -tallissa, mutta joutui vet\xc3\xa4ytym\xc3\xa4\xc3\xa4n kilpailuista (ja tallista) terveysongelmien takia jo alkukaudesta. Vuonna 2009 h\xc3\xa4n alkoi taas saada terveyden kohdilleen ja oli voittamaton kotimaisissa maastokilpailuissa. Saman vuoden maastopy\xc3\xb6r\xc3\xa4ilyn maratonmatkan MM-kilpailuissa h\xc3\xa4n sijoittui 36:nneksi._NEWLINE_Kaudella 2010 Vastaranta sijoittui maratonmatkan EM-kilpailussa nelj\xc3\xa4nneksi ja ajoi useita voittoja ja palkintosijoja eritt\xc3\xa4in kovatasoisissa kilpailuissa. Kes\xc3\xa4ll\xc3\xa4 2010 maastopy\xc3\xb6r\xc3\xa4ilyn ensimm\xc3\xa4inen olympiavoittaja Bart Brentjens vakuuttui Jukan hienosti sujuneesta kaudesta ja palkkasi h\xc3\xa4net omaan ammattilaistiimiins\xc3\xa4 (Trek-Brentjens MTB Racing Team). Aiemmin Vastaranta oli kiert\xc3\xa4nyt Euroopan kisoja omilla rahoillaan._NEWLINE_Kes\xc3\xa4kuussa 2011 Vastaranta sijoittui maastopy\xc3\xb6r\xc3\xa4ilyn maratonmatkan EM-kilpailuissa toiseksi ja MM-kilpailuissa kahdeksanneksi. Vuonna 2012 h\xc3\xa4n edusti Team Trek-Cingolania ja 2013 Medilaser - Specialized MTB Teami\xc3\xa4. H\xc3\xa4n voitti Scandinavian Open -kilpailun 2013. Vuoden 2013 maastopy\xc3\xb6r\xc3\xa4ilyn maratonmatkan MM-kilpailuissa h\xc3\xa4n sijoittui nelj\xc3\xa4nneksitoista ja vuonna 2014 viidenneksi.'